Олимп щIыхьым и аллее
Республикэм и махуэм егъэщIылIа гуфIэгъуэ нэхъыщхьэхэм ящыщу щытащ Олимп щIыхьым и аллее къызэрызэIуахар. Абы и пэщIэдзэм и деж Олимп джэгухэм я дамыгъэр — уэрдыхъу зэфIэдзахэр — удз гъэгъахэмкIэ гъэщIэрэщIауэ фIэлът. Мрамор хужьым дыщэпскIэ тратхащ мы Iуэхур щекIуэкIа махуэр — 2016 гъэм фокIадэм и 1-р.
Республикэм и спортсмен цIэрыIуэхэм — Олимпиадэм щытекIуахэмрэ призёрхэмрэ къызэхуэсахэм, сабий школхэм я гъэсэнхэм, спортым и ветеранхэм я Iэгуауэм щIэту псей щхъуантIэхэр сатыр екIуу хасащ икIи жыг къэс хэзысар къэзыгъэлъагъуэ тхыгъэхэр ягъэуващ.
«Мыбдеж щыIэ спорт комплексхэм зыщызыгъасэ ныбжьыщIэхэр мы аллеем щрикIуэкIэ, шэч хэмылъу егупсысынущ япэ ит спортсмен цIэрыIуэхэм ещхь зэрыхъуным икIи ди республикэм, къэралым я цIэр зэраIэтыным», — жиIащ КIуэкIуэ Юрий.
Сурэтхэр Къарей Элинэ трихащ.
